艅艎东下, 望西江千里, 苍茫烟水。 试问襄州何处是, 雉堞连云天际。 叔子残碑, 卧龙陈迹, 遗恨斜阳里。 后来人物, 如君瑰伟能几。 其肯为我来耶, 河阳下士, 正自强人意。 勿谓时平无事也, 便以言兵为讳。 眼底山河, 楼头鼓角, 都是英雄泪。 功名机会, 要须问闲先备。红玉阶前, 问何事、翩然引去。 湖海上、一汀鸥鹭, 半帆烟雨。 报国无门空自怨, 济时有策从谁吐。 过垂虹亭下系扁舟, 鲈堪煮。 拼一醉, 留君住。 歌一曲, 送君路。 遍江南江北, 欲归何处。 世事悠悠浑未了, 年光冉冉今如许。 试举头、一笑问青天, 天无语。
别愁已万绪, 离曲方三奏。 远宦一辞乡, 南天异风候。 秦城岁芳老, 越国春山秀。 落日望寒涛, 公门闭清昼。 何用慰相思, 裁书寄关右。